Hannu Luntiala

Hannu Veikko Luntiala (s. 12. lokakuuta 1952 Helsinki) on Väestörekisterikeskuksen entinen ylijohtaja ja Tammen sekä Aviador-kustantamon kirjailija.
Henkilöhistoria ja työura.
Hannu Luntiala syntyi ylireviisori Birger Luntialan ja sairaanhoitaja Toini Ikosen perheeseen. Hänen aviopuolisonsa vuodesta 2006 on opettaja Soili Valonen. Ylioppilaaksi Luntiala tuli 1971 ja suoritti oikeustieteen kandidaatin tutkinnon vuonna 1979. Samana vuonna hän aloitti työnsä Väestörekisterikeskuksessa ja on sittemmin toiminut virastossa useissa eri tehtävissä, muun muassa osasto- ja koulutuspäällikkönä. Väestörekisterikeskuksen johtajana Luntiala aloitti vuonna 1995 ja ylijohtajana vuonna 2003. Hänet valittiin uudelle ylijohtajan viisivuotiskaudelle vuosina 2008 ja 2013. Hän jäi eläkkeelle toimesta 1. marraskuuta 2016.
Ura kirjailijana.
Hannu Luntialan runoja ja novelleja on julkaistu useissa antologioissa ja lehdissä 1980-luvulta lähtien. Vuonna 1999 Luntiala oli yksi Suomen Kulttuurirahaston Suuren Runokilpailun voittajista. Vuonna 2002 hän voitti Toivo Pekkasen syntymän satavuotisjuhlan kunniaksi järjestetyn novellikilpailun maahanmuuttajatarinallaan "Musta". Kustannusosakeyhtiö Tammi julkaisi Luntialan "Hommes"-novellikokoelman vuonna 2006. "Hommes" (ranskaksi "miehet", "ihmiset") on nimensä mukaisesti kokoelma miehistä kertovia novelleja.
Luntialan esikoisromaani "Viimeiset viestit" ilmestyi 2007. Teos rakentuu kokonaan kuviteltujen tekstiviestikeskustelujen ympärille, ja sitä onkin kuvailtu maailman ensimmäiseksi tekstiviestiromaaniksi. Viimeiset viestit oli vuonna 2008 ehdolla arvostetun European Book Prizen eli Prix du Livre Européen saajaksi. Romaani on käännetty kroatiaksi, sloveniaksi, unkariksi, venäjäksi sekä viroksi.
"In memoriam" -romaani julkaistiin vuonna 2008. Se koostuu pääosin kuvitelluista muistokirjoituksista. Kolmas romaani, nimeltään "Petri Vallin toinen elämä", ilmestyi syksyllä 2010. Se kertoo identiteettivarkaudesta ja valelääkäristä. Luntialan neljäs romaani julkaistiin syksyllä 2016. "Ihmissyöjän päiväkirja" -niminen teos kertoo kahden kosovolaisen vaatetäin maahanmuuttotarinan.
Luntialan ensimmäinen tietokirja on "Jazzia Jumalan armosta – Juhani Aaltosen tarina" (syksy 2017). Se kertoo saksofonisti-huilisti Juhani "Junnu" Aaltosesta.
Digi- ja väestötietovirasto luovutti Luntialan kirjoittaman runon Suomen eduskunnalle 13. lokakuuta 2021, valtakunnallisena demokratiapäivänä. Taulun pieni versio lahjoitetaan jokaiselle viraston työntekijälle, joka tulee ensi kertaa kuultavaksi eduskunnan valiokuntaan. Virasto haluaa kunnioittaa lahjoituksella Suomessa vallitsevaa demokratiaa ja sitä tukevaa hyvää hallintoa.
Luntialan viides romaani, "Rekisteri", ilmestyi marraskuussa 2021. Teos käsittelee ihmisen itsemääräämisoikeutta ja sitä estäviä valtarakenteita.
Marraskuussa 2023 ilmestyi Luntialan ensimmäinen runokokoelma "Suonissamme virtaa Spoon River".
Keväällä 2025 Saga Egmont julkaisi "Viimeiset viestit"- ja "Petri Vallin toinen elämä" -teokset sähkökirjoina.
Art Breaks Walls.
Hannu Luntiala on ideoinut Art Breaks Walls -nimisen toimintamallin, joka tukee taloudellisesti kulttuuritoimintaa, etenkin kirjallisuuden ja jazz-musiikin alalla toimivia lahjakkaita taiteilijoita.
Helmikuussa 2023 Luntiala ja hänen kustantajansa Aviador Kustannus julkistivat ensimmäisen Art Breaks Walls -kirjoituskilpailun. Kilpailun teemana oli ”Kulttuurit kohtaavat”. Aviadorin nimeämä raati valitsi marraskuussa 2023 kilpailun voittajaksi lähes kahdensadan lähetetyn tarinan joukosta Suvi Kotkavuoren novellin "Doula". Aviador julkaisi parhaat kaksitoista tarinaa antologiassa nimeltä "Kulttuurit kohtaavat – Tarinoita täältä ja toisaalta". Valtioneuvosto nimesi kirjoituskilpailun vuoden 2023 merkittäväksi taidekilpailuksi. Sen palkintosumma oli yhteensä 5 000 euroa.
Kesäkuussa 2023 Helsinki Jazz ry ilmoitti Art Breaks Walls -tunnustuspalkinnon jakamisesta jazzin, improvisoidun musiikin ja nykymusiikin alalla toimivalle taiteilijalle. Yhdistys myönsi palkinnon ensimmäistä kertaa joulukuussa 2023 saksofonisti-säveltäjä Mikko Innaselle. Tunnustuksen suuruus oli 4 995 euroa.
Seuraavan palkinnon Helsinki Jazz ry myönsi marraskuussa 2024 pianisti-säveltäjä Iro Haarlalle. Palkintosumma oli 4 995 euroa.
Maaliskuussa 2025 Luntiala kustantajineen julkisti järjestyksessään toisen Art Breaks Walls -kirjoituskilpailun. Sen teemana oli koulumaailma. Kilpailun voittajaksi julistettiin saman vuoden lokakuussa Jussi Silvosen tarina "Pannuhuone", ja kuusitoista parasta novellia julkaistiin antologiassa nimeltä "Muistelmia ja mustelmia – tarinoita koulusta". Palkintorahaa jaettiin yhteensä 5 500 euron edestä.
Järjestyksessään kolmannen Art Breaks Walls -musiikkipalkinnon sai marraskuussa 2025 pianisti, moogisti ja säveltäjä Kari Ikonen.